b'\n_START_ARTICLE_\nNoni \xc5\xbdunec\n_START_SECTION_\n\xc5\xbdivljenje in delo\n_START_PARAGRAPH_\nNoni \xc5\xbdunec (pri krstu Hieronim) je od 1931 v Mariboru obiskoval klasi\xc4\x8dno gimnazijo in nato u\xc4\x8ditelji\xc5\xa1\xc4\x8de ter 1941 maturiral. Med okupacijo je nekaj \xc4\x8dasa u\xc4\x8dil v Mariboru, potem pobegnil v Ljubljano in 1941/1942 \xc5\xa1tudiral solopetje pri profesorici Zori Ropas. Po vojni 1945 se je preselil v Zagreb in se vpisal na Glasbeno akademijo, kjer je 1949 diplomiral. Anga\xc5\xbeiran je bil 1947/1948 v Narodnem pozori\xc5\xa1tu v Sarajevu, kjer je debitiral z vlogo Vojvode v Verdijevem Rigolettu, od 1948 pa nepretrgoma solist in eden vodilnih pevcev Opere Hrva\xc5\xa1kega narodnega kazali\xc5\xa1ta v Zagrebu. S svetlim in prodornim lirskim tenorjem ter veliko muzikalnostjo je interpretiral nekaj 10 vlog iz \xc5\xbeeleznega repertoarja ter ve\xc4\x8d kot 300-krat nastopil kot Mi\xc4\x8da v komi\xc4\x8dni oprei Ero z onega sveta Jakova Gotovca. Gostoval je v Avstriji, Gr\xc4\x8diji, Italiji, Nem\xc4\x8diji, \xc5\xa0vici in Veliki Britaniji. V glasbeni \xc5\xa1oli Vatroslav Lisinski v Zagrebu je tudi pou\xc4\x8deval petje. Leta 1981 se je upokojil.'